ฟ้าทะลายโจรยังไม่เป็นสินค้าควบคุม หากพบค้ากำไรเกินควร มีโทษจำคุก 7 ปี ปรับ 1.4 แสนบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงกรณีการควบคุมราคายาฟ้าทะลายโจร ว่า ขณะนี้กระทรวงพาณิชย์ ร่วมกับกระทรวงสาธารณสุข ติดตามสถานการณ์อย่างใกล้ชิด ซี่งขณะนี้ยังไม่มีการควบคุมราคาเพราะต้องการส่งเสริมให่เพิ่มการผลิตเพื่อให้เพียงพอกับความต้องการ เพราะหากเข้าไปคุมราคา อาจจะกระทบทำให้เกษตรกร หรือผู้ผลิตหยุดผลิต ดังนั้นจะต้องพิจารณาอย่างรอบคอบและขอให้ประชาชนมั่นใจว่ากระทรวงฯไม่ได้นิ่งนอนใจมีการติดตามสถานการณ์อย่างใกล้ชิด ส่วนกรณีมีผู้ที่เอาไปขายเป็นยาและไม่มีทะเบียนยา ทางสำนักงานคณะกรรมการอาหารและยา (อย.) กระทรวงสาธารณสุข จะดำเนินการ เพราะเป็นหน้าที่โดยตรง ส่วนเรื่องการทำให้เกิดความปั่นป่วนทางราคา ได้สั่งการให้กรมการค้าภายในไปติดตาม หากพบมีการค้ากำไรเกินควร ขายเกินราคาสมควร จะดำเนินการตามกฎหมายมีโทษจำคุก 7 ปี ปรับ 140,000 บาทหรือทั้งจำทั้งปรับสำหรับสถานการณ์ราคาสินค้าอุปโภคบริโภคได้สั่งการกรมการค้าภายในและสำนักปลัดกระทรวงพาณิชย์ พาณิชย์จังหวัด ดูแลราคาสินค้าอย่างใกล้ชิด อย่างไรก็ดีได้รายงานในที่ประชุมคณะรัฐมนตรี (ครม.) ว่าหากพบภาคการผลิตติดโควิด-19 แล้ว ศบค. ให้ปิดการผลิตนั้น ก็ขอให้ทำทีละส่วน หรือปิดเป็นหน่วย แทนการปิดทั้งโรงงานเพราะจะทำให้กระทบทั้งการบริโภคในประเทศและกระทบการส่งออกด้วย